**ห้องการนวดไทย**

 การนวดไทยมิใช่ไร้ซึ่งศักดิ์ศรี เป็นทฤษฎีที่สืบทอดเป็นยอดยิ่ง

สะท้อนภูมิปัญญาไทยให้เห็นจริง รู้เส้นสายกายเน้นนิ่งหน่วงนานา

มีทั้งแบบราชสำนักพิทักษ์ไว้ ละเมียดละไมกระชับดีในทีท่า

มีทั้งนวดในครอบครัวทั่วพารา ขึ้นชื่อว่านวดเชลยศักดิ์รู้จักกัน

ท่าฤาษีดัดตนเชิญยลได้ รักษ์การนวดแผนไทยไว้ให้มั่น

ได้ผ่อนคลายทั้งกายใจสายสัมพันธ์ บำรุงขวัญบำบัดได้ในครอบครัว

คนต่างชาติต่างสนใจในศาสตร์นี้ เรียนวิธีนวดแผนไทยลือไกลทั่ว

อย่าลืมภูมิปัญญาไทยของใกล้ตัว ไปเมามัวกับของใหม่ให้เสียที

การนวดอบสมุนไพรมีไม่น้อย มีผลพลอยให้ผิวพรรณบรรเจิดศรี

อบอวลกลิ่นประทิ่นไทยในธานี ของดีดีควรรู้จักรักของไทย

 เพื่อแสดงให้เห็นถึงประวัติความเป็นมาเรื่องการนวดไทย ซึ่งเป็นภูมิปัญญาอันล้ำค่าของคนไทยที่มีประวัติและเรื่องราวสืบทอดกันมาช้านาน และประยุกต์การเรียนรู้จากธรรมชาติ เพื่อนำไปใช้ในการพึ่งพาตนเองได้

การนวดไทยเป็นภูมิปัญญาอันล้ำค่าของคนไทย ที่จารึกไว้ในประวัติศาสตร์และเรื่องราวสืบทอดมาช้านาน ตราบถึงปัจจุบัน ด้วยมันสมองสองมือจากภูมิปัญญาของบรรพบุรุษ ส่งผลอันยิ่งใหญ่มหาศาลต่อบรรพชนรุ่นหลัง เพื่อเรียนรู้ฟื้นฟูสู่การมีคุณภาพชีวิตที่ดีเฉกเช่น บรรพบุรุษของเรา จากหลักฐานจดหมายเหตุ **ของราชฑูต ลา ลู แบร์ แห่งฝรั่งเศส ที่กล่าวความบางตอนว่า “คนไทยเจ็บป่วย ก็ไม่เห็นทำอะไร นวดๆ บีบๆ แต่ก็หายเป็นอันมาก แล”** ซึ่งเป็นการสะท้อนให้เห็นถึงการรักษาโดยการนวดว่าเป็นที่นิยมในสมัยนั้น

 **การนวดไทย** หมายถึง การตรวจ การวินิจฉัยและการบำบัดโรคด้วยการกด คลึง บีบ ทุบ สับ ประคบ หรือวิธีการนวดอื่นใดตามแบบแผนของการประกอบโรคศิลปะ ซึ่งการนวดไทยทั่ว ๆ ไปแบ่งได้ ๒ แบบ **คือ การนวดแบบราชสำนัก และการนวดแบบเชลยศักดิ์**

 นอกจากประวัติของการนวดไทยแล้ว ภายในห้องยังแสดงเส้นประธานสิบกับแนวเส้น นำมาใช้หลักการนวดตามเส้นแห่งลม เครื่องอบสมุนไพร เครื่องประคบสมุนไพร เป็นวิธีการบำบัดรักษาของแพทย์แผนไทยซึ่งใช้ควบคู่กับการนวดไทย กายบริหารแบบไทยด้วยท่าฤาษีดัดตน ซึ่งเป็นการดูแลสุขภาพด้วยภูมิปัญญาไทยพื้นบ้านที่ล้ำค่า ช่วยให้คนไทยได้พึ่งตนเองได้อย่างภาคภูมิใจ